ད་ལྟ་ཁྲི་གཤོག་རྒྱལ་མོཞེས་པར་དཔྱོད་ཚེ།མཚོ་སྔོན་པོའི་ནང་ན་ཆུར་ཉལ་དེ་ཉ་མང་བོ་ཡོད་པ་ཀུན་གྱིས་ཤེས་གསལ་ལྟར་རེད།མཚོ་སྔོན་པོའི་ནང་གི་ཉའི་མིང་ལ་ཨ་མདོ་བ་ཚོས་གསེར་ཉ་ཟེར་ཞིང་གསེར་ཉ་དེར་གཤོག་པ་དྲུག་ཡོད་པས་མིང་ལ་གསེར་ཉ་གཤོག་དྲུག་ཀྱང་ཟེར།དཔེར་ན།ཨ་མདོའི་ཡུལ་གྱི་སྲིད་པའི་གླུ་རྒན་ནང་དུ།མཚོ་སྔོན་པོའི་གསེར་ཉ་གཤོག་དྲུག།ཁྱོའི་གསེར་མདོག་ཁ་མའི་ཨེ་འདུག།ཁྱོའི་གསེར་མདོག་ཁ་མའི་འདུག་ན།།གསེར་བྱེ་མའི་དོལ་གི་མི་བརྐོ།ཟེར་བ་ལྟ་བུའི་ཡང་མཚོན་ལ།ལོ་རེ་རེའི་དགུན་དུས་སུ་མཚོ་སྔོན་པོའི་ནབ་བཟའ་མནབས་རྗེས་གསེར་ཉ་གཤོག་དྲུག་མང་པོས་གྲང་ངར་གཡོལ་ཆེད་དུ་མཚོ་འོག་བརྒྱུད་ནས་འཚོ་བཞིན་ཡོད་པ་དང་།ལོ་རེ་རེའི་དབྱར་དུས་སུ་གཤོག་དྲུག་གསེར་ཉ་ཁྲི་མ་འབུམ་གྱིས་ཁྱུ་དང་ཁྱུ།ཚོ་དང་ཚོ་བྱས་ནས་རྟ་ནག་མའི་ཆུ་བོ་དང་བེའུ་ཧའི་ཆུ་བོ།འོམ་དཀར་ཆུ་བོ།ཧར་དགེ་ཆུ་བོ་སོགས་ཆུ་ཆེན་མང་པོའི་ནང་དུ་སོང་ནས་ཕྲུ་གུ་གསོ་བ་དང་།ཕྲུ་གུ་གསོས་རྗེས་ཕྱིར་མཚོ་ནང་དུ་འགྲོ་བཞིན་ཡོད་པ་མཚོ་སྔོན་པོའི་མཐའ་སྐོར་དུ་ཡོད་པའི་འབྲོག་པ་ཚོས་མཐོང་གིན་ཡོད་པས།མཚོ་སྔོན་པོ་ནི་གསེར་ཉ་གཤོག་དྲུག་ཁྲི་མ་འབུམ་གྱི་བང་མཛོད་ཆེན་པོ་ཞིག་རེད་ཅེས་བཤད་ཆོག་གོ།དེའི་རྐྱེན་གྱིས་ཕྲན་གྱིས་སྔོན་བོང་སྟག་གཡུ་ལྗོངས་ཕྱུག་མོའི་ལོ་རྒྱུས་བགྲེས་པོའི་ངག་སྒྲོས་རང་གྲོལ་གྱི་གསེད་བཀྲོལ།འབྲི་སྐབས་ཀྱང་དཔེ་རྙིང་ཁ་ཤས་ལས་ལུང་དྲངས་པ་དང་ས་ཁམས་རིག་པའི་ལྟ་བ།མཚོ་སྔོན་པོའི་ཁྱད་ཆོས་ཏེ་མཚོ་ནང་དུ་ཁྲི་མ་འབུམ་གྱི་གསེར་ཉ་གཤོག་དྲུག་གིས་ལོངས་སྤྱོད་བྱེད་བཞིན་ཡོད་པས་རྗེས་སྒྲུབ་ཀྱི་མིང་ཁྲི་གཤོག་རྒྱལ་མོ་ཞེས་བྲིས་པ་ཡིན་ལ།ད་ཐེངས་འདོད་ཚུལ་གྱི་རྩོམ་ཐུང་འདི་འབྲི་སྐབས་ཀྱང་དེ་ལྟར་དུ་འདོད་དེ།མཚོ་སྔོན་པོའི་ནང་ན་གསེར་ཉ་གཤོག་དྲུག་ཁྲི་ཕྲག་མང་པོ་ཡོད་པས་རྗེས་སྒྲུབ་ཀྱི་མིང་མཚོ་ཁྲི་གཤོག་རྒྱལ་མོ་ཞེས་པ་འདི་ཐོགས་པ་རེད་སྙམ།དཔེར་ན།སྔོན་བོད་ཀྱི་མེས་པོས་ཐོག་མར་བཟུང་བའི་ཡུལ་གྲུ་ཡར་ཀླུང་ཟོ་ཐང་དུ་ཡོད་སྐབས་སྤྲེལ་སྒོམ་གྱིས་ས་བོན་སྣ་ལྔ་བཏབས་པར་འབྲུ་སྙེ་མང་པོ་ཁྲི་ཁྲི་ཡོད་པས་ཡུལ་དེར་ཡར་ཀླུང་ཁྲི་ཐང་དུ་ཐོགས་པ་དང་།ཡུལ་དེ་ནས་སྤྲེའུ་མང་པོས་རྩེད་མོ་བརྩེས་པས་མིང་ལ་ཡར་ཀླུང་རྩེད་ཐང་དུ་ཐོགས་པ་བཞིན་ནོ།།དེའི་ཕྱིར་མཚོ་སྔོན་པོའི་མིང་གི་རྣམ་གྲངས་ལ་མཚོ་ཁྲི་གཤོག་རྒྱལ་མོ་ཞེས་བྲིས་ན་བཟང་།གང་ལྟར་ཡང་མི་ཁྱིམ་ཁྲི་ཚོ་མཚོ་འོག་ཏུ་ཤོར་པས་ཁྲི་ཤོར་རྒྱལ་མོ་ཐོགས་པ་ནི་མ་ཡིན་ནོ།།མ་ཡིན་བཞིན་དུ་དེ་ལྟར་བོས་ན་མཚོ་སྔོན་པོར་མ་ཉེས་ཁ་གཡོགས་ཐེབས་པ་བཤད་མ་དགོས་པ་ཡིན་ཞིང་།མཚོའི་མིང་ལ་གོ་ལོག་བྱུང་ནས་ལྡོག་ཕྱོགས་ཀྱི་ཤུགས་རྐྱེན་འབྱུང་སླ་སྟེ།དེང་སྐབས་ཁ་ཤས་ཀྱིས་མཚོ་སྔོན་པོ་ནི་སྔོན་མི་ཁྱིམ་ཁྲི་ཕྲག་འོག་ཏུ་ཤོར་བ་ཡིན་པས་མཚོ་སྡིག་ཅན་ཞིག་ཏུ་སྙམ་པ་དང་།ཡུལ་གྲུ་གཞན་ནས་ཡོང་བའི་མི་ཁ་ཤས་ཀྱིས་ཡ་མཚན་ཅན་ཞིག་ཏུ་བརྩིས་ནས་རྨོངས་དད་བྱེད་བཞིན་ཡོད།མི་རིགས་གཞན་པའི་མི་ཁ་ཤས་ཀྱིས་དེ་ལྟར་བོས་པ་ནི་ལྒིན་རྟགས་རེད་ཅེས་བཤད་ནས་ཁྲེལ་དགོད་དང་ཟུར་ཟ་བྱེད་བཞིན་ཡོད།གང་ལྟར་ཡང་ཁྲི་ཤོར་རྒྱལ་མོཟེར་བ་ན་བསམ་མནོ་ནན་གྱིས་ཐོང་དང་ཨ་མདོ་བའམ་ཡང་ན་བོད་ཡོངས་ཀྱི་ལ་རྒྱ་ལ་གནོད་ཀྱིན་ཡོད་པ་མ་རེད་དམ།ཡོད་པ་རེད་ལགས།